Diari Oficial de la Generalitat Valenciana


Sumari del DOGV 6598, del 31-08-2011 (2011/9068)

RESOLUCIÓ de 26 de juliol de 2011, de la Conselleria d'Educació, Formació i Ocupació, per la qual s'autoritza, amb caràcter experimental, l'organització i impartició de cursos especialitzats en el nivell C1 d'Anglés en escoles oficials d'idiomes de la Comunitat Valenciana durant el curs 2011-2012.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6598

Data del DOGV
:   31-08-2011

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2011/9068


Data del document
:   26-07-2011

Organisme emissor
:   Conselleria d'Educació, Formació i Ocupació

Tipus de document
:   Resolució

Descriptors 

:   * centre d'ensenyament

RESOLUCIÓ de 26 de juliol de 2011, de la Conselleria d'Educació, Formació i Ocupació, per la qual s'autoritza, amb caràcter experimental, l'organització i impartició de cursos especialitzats en el nivell C1 d'Anglés en escoles oficials d'idiomes de la Comunitat Valenciana durant el curs 2011-2012. [2011/9068]  
La Llei Orgànica 2/2006, de 3 de maig, d'Educació, dedica el capítol VII del títol I a les ensenyances d'idiomes. Al seu torn, l'article 120.4 disposa que els centres, en l'exercici de la seua autonomia, poden adoptar experimentacions, plans de treball, formes d'organització o ampliació de l'horari escolar en els termes que establisquen les administracions educatives, sense que, en cap cas, s'imposen aportacions a les famílies ni exigències per a les administracions educatives.  
El Reial Decret 1629/2006, de 29 de desembre, pel qual es fixen els aspectes bàsics del currículum de les ensenyances d'idiomes de règim especial regulades per la Llei Orgànica 2/2006, de 3 de maig, d'Educació, establix en la seua disposició addicional segona que les escoles oficials d'idiomes podran, en els termes que disposen les respectives administracions educatives, organitzar i impartir cursos especialitzats per al perfeccionament de competències en idiomes, tant en els nivells bàsic, intermedi i avançat, com en els nivells C1 i C2 del Consell d'Europa tal com estos nivells es definixen en el Marc Europeu Comú de Referència per a les Llengües.  
El Decret 155/2007, de 21 de setembre, del Consell, pel qual es regulen les ensenyances d'idiomes de règim especial en la Comunitat Valenciana i s'establix el currículum del nivell bàsic i del nivell intermedi, en l'article 2.3 indica que la conselleria competent en matèria d'educació fomentarà la formació, la investigació, l'experimentació i la innovació educativa. Al seu torn, l'article 4.4 disposa que les escoles oficials d'idiomes podran, en els termes que dispose la conselleria competent en matèria d'educació, organitzar i impartir cursos especialitzats per al perfeccionament de competències i idiomes, tant en els nivells bàsic, intermedi i avançat com en els nivells C1 i C2 del Consell d'Europa tal com estos nivells es definixen en el Marc Europeu Comú de Referència per a les Llengües.  
L'Orde de 31 de gener de 2008, de la Conselleria d'Educació, per la qual es regula l'avaluació i promoció de les ensenyances d'idiomes de règim especial a la Comunitat Valenciana, en l'article 11.1 referencia l'article 4.4 del Decret 155/2007, de 21 de setembre, del Consell, i a més concreta que correspondrà a les escoles oficials d'idiomes l'elaboració de les corresponents programacions. L'article 11.2 establix que les escoles oficials d'idiomes podran certificar a l'alumnat que així ho sol·licite les hores cursades i la qualificació obtinguda en els cursos previstos en el punt u d'eixe mateix article. D'altra banda, l'article 11.3 assenyala que, a fi que els certificats dels cursos referits al nivell C del Marc Europeu Comú de Referència siguen expedits per l'administració corresponent, hauran de reunir els requisits que esta determine quant a interés social i programació.  
  
Amb la finalitat d'iniciar una experimentació relativa a l'organització i impartició de cursos especialitzats en els nivells C1 i C2 del Consell d'Europa tal com estos es definixen en el Marc Europeu Comú de Referència per a les Llengües, en la present resolució es procedix a l'autorització, en cinc escoles oficials d'idiomes, de cursos experimentals d'Anglés corresponents al nivell C1 durant el curs escolar 2011-2012.  
  
Per tot això, vista la proposta del director general d'Ordenació i Centres Docents, de la Conselleria d'Educació, Formació i Ocupació, de data 25 de juliol de 2011, de conformitat amb esta, i en virtut de les competències que m'atribuïx l'article 28 de la Llei 5/1983, de 30 de desembre, del Consell, i l'article 6 del Decret 118/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Educació, resolc:  
  
Primer. Autorització  
1. S'autoritza les següents escoles oficials d'idiomes per a organitzar i impartir, amb caràcter experimental, cursos especialitzats en el nivell C1 d'Anglés:  
a) Escola Oficial d'Idiomes d'Alacant.  
b) Escola Oficial d'Idiomes de Castelló.  
c) Escola Oficial d'Idiomes d'Elda.  
d) Escola Oficial d'Idiomes de Gandia.  
e) Escola Oficial d'Idiomes de València.  
  
L'efectivitat de la present autorització quedarà supeditada a la prèvia aprovació del consell escolar, oït el departament didàctic de l'idioma anglés, de cada una de les escoles oficials d'idiomes indicades.  
  
2. Cada una de les escoles oficials d'idiomes autoritzades en el punt anterior podrà constituir un màxim de dos grups per a la impartició de cursos experimentals en el nivell C1 d'Anglés durant el curs acadèmic 2011-2012.  
3. La impartició d'estos cursos experimentals es realitzarà amb la dotació de plantilla que té assignada cada escola oficial d'idiomes, per la qual cosa esta autorització no comporta un increment del professorat ni del nombre de grups de les respectives escoles oficials d'idiomes.  
  
Segon. Accés i admissió de l'alumnat  
1. L'alumnat que vullga accedir als cursos experimentals d'especialització en el nivell C1 d'Anglés, haurà d'acreditar estar en possessió del Certificat de Nivell Avançat d'Anglés o equivalent acadèmic, o bé haurà d'acreditar, a través d'una prova de nivell, haver assolit les competències pròpies del nivell avançat.  
2. Les escoles oficials d'idiomes realitzaran la preinscripció i matriculació de l'alumnat en estos cursos experimentals en el període que determine cada escola oficial d'idiomes a este efecte. En el procediment de preinscripció i matrícula, les escoles oficials d'idiomes hauran de preveure una reserva del 20% de les places existents perquè estes siguen ocupades per professorat que vullga perfeccionar les seues competències lingüístiques en anglés, ja siga professorat que pertany al cos de mestres o al cos de professors o catedràtics d'Ensenyament Secundari, o bé siguen mestres o professorat de centres privats degudament autoritzats. En ambdós casos, hauran d'exercir la seua labor docent en centres públics o privats de la Comunitat Valenciana que impartisquen ensenyances regulades en la Llei Orgànica 2/2006, de 3 de maig, d'Educació.  
3. La matrícula de l'alumnat en els cursos experimentals autoritzats en la present resolució tindrà caràcter de matrícula en cursos especialitzats, de formació i actualització, a què es referix l'article 4.4 del Decret 155/2007, de 21 de setembre, del Consell, i l'article 11.1 de l'Orde de 31 de gener de 2008, de la Conselleria d'Educació.  
  
  
Tercer. Duració, programació i referent curricular  
1. Els cursos experimentals autoritzats en el nivell C1 d'Anglés tindran una duració de 120 hores.  
2. Segons el que disposa l'article 11.1 de l'Orde de 31 de gener de 2008, de la Conselleria d'Educació, correspondrà a les escoles oficials d'idiomes l'elaboració de les corresponents programacions. Les dites programacions podran basar-se, supletòriament, en el referent curricular que establix el Ministeri d'Educació, en el seu àmbit de gestió, a través de l'Orde EDU/3377/2009, de 7 de desembre, per la qual s'establixen els currículums i les proves corresponents als cursos especialitzats per al perfeccionament de competències en idiomes de nivells C1 i C2 del Consell d'Europa impartits en les escoles oficials d'idiomes de Ceuta i de Melilla (BOE de 16.12.2009).  
  
  
Quart. Avaluació de l'alumnat  
1. L'avaluació en els cursos autoritzats en esta resolució es realitzarà segons el que disposa l'Orde de 31 de gener de 2008, de la Conselleria d'Educació, per la qual es regula l'avaluació i promoció de les ensenyances d'idiomes de règim especial en la Comunitat Valenciana.  
  
2. Les escoles oficials d'idiomes, en virtut de la seua autonomia pedagògica, podran establir les condicions perquè l'alumnat haja de superar una prova específica a la finalització de les 120 hores del curs, com a requisit per a la superació d'este.  
  
Quint. Certificació  
Les escoles oficials d'idiomes podran certificar a l'alumnat que supere el curs experimental de nivell C1 d'Anglés, i que així ho sol·licite, les hores cursades i la qualificació obtinguda en el curs, que s'expressarà en els termes d'apte / no apte. En les dites certificacions es realitzarà menció expressa a la present resolució.  
  
Sext. Avaluació del curs experimental  
Les escoles oficials d'idiomes autoritzades en la present resolució per a impartir cursos experimentals de nivell C1 d'Anglés hauran de realitzar-ne un seguiment i avaluació. Els resultats de la dita avaluació hauran de remetre's a la direcció general competent en matèria d'ordenació acadèmica abans del dia 15 de juliol de 2012.  
  
  
DISPOSICIÓ FINAL  
  
Única  
De conformitat amb el que disposen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei reguladora de la jurisdicció contenciosa administrativa, el present acte, que esgota la via administrativa, podrà ser recorregut potestativament en reposició, o bé es podrà plantejar directament un recurs contenciós administratiu en els terminis i davant de l'òrgan que s'indica a continuació:  
a) El recurs de reposició haurà d'interposar-se davant del conseller d'Educació, Formació i Ocupació, en el termini d'un mes a comptar de l'endemà de ser publicada.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de ser publicada.  
  
València, 26 de juliol de 2011.- El conseller d'Educació, Formació i Ocupació: José Ciscar Bolufer.